Trillian uit sy kantore geskop | Netwerk24
Deur Khulekani Magubane, Fin24 07 Mei 2018 13:49
Die Melrose Arch-ontwikkeling in Rosebank, Johannesburg. Foto: Amdec
Die eiendomsontwikkelaar Amdec het Maandag bevestig dat hy sy huurkontrak met Trillian Capital Partners gekanselleer het weens die moontlikheid vir “reputasieskade”.
Trillian het kantore in Melrose Arch in Rosebank, Johannesburg, gehuur.
Trillian is midde-in skandale oor beweerde staatskaping by Eskom onder die leiding van Brian Molefe, voormalige uitvoerende hoof, en Anoj Singh, voormalige finansiële hoof.
Trillian het R600 miljoen by Eskom verdien as “ontwikkelingsvennoot” vir die konsultantefirma McKinsey. Trillian staan Eskom se poging teen om die geld terug te kry, maar McKinsey het onderneem om die R1 miljard terug te betaal wat hy by Eskom verdien het.
Trillian se meerderheidsaandeelhouer is Salim Essa, ’n sakevennoot van die omstrede Gupta-broers.
Mike Vermaak, Amdec se besturende direkteur, het aan Fin24 gesê Trillian se huurkontrak is gekanselleer al was daar nog ’n jaar oor.
Amdec beskou die saak as afgehandel.
“Ons wil nie aangaan oor die saak nie. Dis berig en aangekondig en ons het nie verdere kommentaar daarop nie.”
Dit kom nadat Business Day Maandagoggend oor die huurkontrak berig het. – Fin24, bygewerk
Meer oor: Trillian | Mckinsey | Amdec | Eskom | Salim Essa | Gupta | Mike Vermaak | Melrose Arch | Staatskaping
‘Stuur Guptas tronk toe!’